Vruntlike grute myt allir bechegelicheit unde wes ik gudes vormach etc. Ersamen, ghuden vrundes, borgermeister unde raed. Juwer ersamicheit bidde ik to wetende, als ik latesten in der vasten by jw was vormyddelst den saken tusschen hern Cristern unde juw, des toch ik vort tho unserme mestere unde dede em ok desulven sake tho vorstande. Des underwant siik unse erwerdighe meister der sake unde zande hern Otten van Brakel an hern Cristern umme dersulven sake unde andere zake willen, de gruntvestinghe daran tho bestedygende, des hee jw wolde uterlike eyne andtwurde wedderumme schriven, des lichte nicht ghescheen en is etc. Hirumme sy juwer ersamheit wytlik, dat her Cristern bestan let alle twydracht unde sake, de gy undertusschen hebben, want an unsers erwerdigen mesters thokompst, dat syn werdicheit affspreken sal. Unde gy van Revalle sollen unde mogen vry unde velichliken unghehindert segeln myt juwem gude in de Nu unde war gy des tho donde hebben vor den synen unde den dren ryken, so vern als gy der van Lubecke gud unde der stede gud, de des koninges vyendt syn myt juwem gude nicht mede yn en schepen. Des en ist hee nicht mechtigh tho erlovende van des koninges wegen. Hir mach syk juwe ersamheit gentzliken to vorlaten. De Got almechtigh spare juwe ersamen vorsichticheit langhe in walmacht gezunt. Ghescreven tho Rodeke des mandages vor suntte Bonifacius dage in dem xxvij:ten jare. Voghed tor Narwe. Adress: Den ersamen, vorsichtigen mannen, borgermester unde radmanne tho Revalle, myt werdicheit gescreven, zunder alle zumen dandum.